**นายกเทศมนตรีตำบลห้วยยอด พร้อมคณะผู้บริหาร สมาชิกสภาเทศบาล ส่วนราชการที่เกี่ยวข้อง ลงพื้นที่ประเมินและชี้แจงพ่อค้าแม่ค้าก่อนเปิดจำหน่ายสินค้ารอบใหม่**

วันนี้ (12 ต.ค.64) เวลา 09.00น. ที่บริเวณถนนเพียรพร้อม ทางเข้าตลาดศรีศุภผลห้วยยอด (ตลาดเช้า) นายธวัชชัย วรพงศ์พัฒน์ นายกเทศมนตรีตำบลห้วยยอด พร้อมคณะผู้บริหาร สมาชิกสภาเทศบาล หัวหน้าส่วนราชการและเจ้าหน้าที่ที่เกี่ยวข้อง ลงพื้นที่ประเมินความพร้อมของผู้ประกอบการแผงลอย สองฝั่งถนนเพียรพร้อมและพ่อค้าแม่ค้าบริเวณตลาดศรีศุภผลห้วยยอด(ตลาดเช้า)พร้อมชี้แนวทางในการเปิดจำหน่ายสินค้าหรือเปิดตลาดรอบใหม่ ภายหลังคณะกรรมการควบคุมโรคได้มอบแนวทางให้ปรับปรุงสถานที่จำหน่ายสินค้าให้เข้าสู่กระบวนการตามมาตรการป้องกันและควบคุมการแพร่ระบาดของโรคติดเชื้อไวรัสโคโรนา 2019 (COVID-19) ในพื้นที่จังหวัดตรัง อย่างเคร่งครัด เพื่อสร้างความมั่นใจ และความปลอดภัยแก่ประชาชน ผู้จับจ่ายซื้อสินค้า รวมทั้งระงับยับยั้งการแพร่ระบาดโควิด-19ในพื้นที่

ขณะเดียวกัน นายกเทศมนตรีตำบลห้วยยอด ได้มอบหมายให้เจ้าหน้าที่กองช่าง เทศบาลฯได้เร่งดำเนินการปรับปรุง ก่อสร้างแผงลอยใหม่เพื่อทดแทนแผงลอยเดิมที่ได้ทำการรื้อถอนจากสภาพชำรุดทรุดโทรม เพื่อให้เกิดความเป็นระเบียบเรียบร้อยในการค้าขาย และอำนวยความสะดวกแก่ประชาชนที่มาใช้บริการจับจ่ายซื้อของปลอดภัยถูกหลักสุขาภิบาล ตลอดจนการจัดทำทะเบียนพ่อค้าแม่ค้า เพื่อให้การบริหารจัดการเป็นไปอย่างถูกต้องรวดเร็วยิ่งขึ้น

สำหรับ ผู้ประกอบการค้าบริเวณตลาดศรีศุภผลห้วยยอด(ตลาดเช้า) ก็ได้เข้ามาดำเนินการปรับปรุงแผงจำหน่ายสินค้าของตัวเองเพื่อให้เป็นไปตามมาตรการป้องกันโควิด 19 ทั้งนี้พ่อค้าแม่ค้าทั้งสองพื้นที่ได้มีมติร่วมกันที่จะปรับปรุงพื้นที่จำหน่ายสินค้าให้แล้วเสร็จภายในวันที่ 13 ตุลาคมนี้ เพื่อให้คณะกรรมการควบคุมโรคและส่วนเกี่ยวข้องได้ลงพื้นที่ตรวจประเมินความพร้อมในการขอเปิดจำหน่ายสินค้าภายในตลาดศรีศุภผลห้วยยอด(ตลาดเช้า) และแผงลอยบริเวณถนนเพียร ในวันที่ 14 ตุลาคมนี้

พิมมาส จันทร์ผ่อง/นักประชาสัมพันธ์ชำนาญการ/ข่าว

12 ตุลาคม 2564